El Certamen Pictòric del Centre Joan XXIII donarà a conéixer als seus guardonats el pròxim 27 d’abril
2025-07-24

Fa unes setmanes que començava a rodar el XI Certamen Pictòric del Col·legi Joan XXIII de Burjassot; certamen que dijous que ve 27 d’abril, a partir de les 19.00 hores donarà a conéixer a les guanyadores i guanyadors en l’acte d’inauguració de l’exposició de totes les obres presentades a concurs. Aquesta mostra tindrà lloc en la Sala d’Actes del centre educatiu.

Aquest certamen de pintura naix en el Patronat Joan XXIII amb la missió de fomentar l’educació artística, així com d’oferir als joves artistes una oportunitat de demostrar les seues capacitats i posar-les en valor, proposant una meta pròxima a aquells interessats en el dibuix i la pintura.

Han pogut participar en el concurs els joves residents a Burjassot o que estudien en qualsevol col·legi (públic, concertat o privat), associació cultural o acadèmia de la població, en qualsevol dels períodes de formació, sempre que la seua edat s’ajustara a alguna de les categories establides: categoria A, fins a 5 anys inclosos; categoria B, entre 6 i 9 anys; categoria C entre 10 i 12 anys, categoria D, entre 13 i 16 anys i categoria F, entre 17 i 20 anys.

El jurat, format per professionals relacionats amb l’art, professors d’Educació Infantil-Primària, una representació de l’AMPA del Col·legi Joan XXIII i una representació del Patronat Joan XXIII, triarà els seleccionats i els guanyadors sense conéixer la seua autoria i seguint criteris d’originalitat, expressivitat, interés artístic i domini tècnic. Per a cada categoria, el jurat seleccionará un màxim de 15 obres i, entre aquestes, un guanyador o guanyadora.

Tota la informació sobre el certamen pot consultar-se en aquest ENLLAÇ.